**Информация за Инспектората на Министерството на икономиката**

**Компетенции и правомощия на Инспектората**

Основната цел на Инспектората, като звено за вътрешен административен контрол, съгласно чл. 46 от Закона за администрацията е да подпомага министъра на икономиката в осъществяване на контролните му функции, по отношение дейността на министерството и второстепенните разпоредители с бюджет към него, като по този начин да допринесе за постигане на заложените цели пред съответните звена и ведомства. Той извършва проверки по утвърден от министъра годишен план, както и по сигнали на граждани.

При изпълнение на функциите си инспекторатът се ръководи от принципите на законност, лоялност, честност, безпристрастност, политическа неутралност, отговорност и отчетност.

Дейността на инспектората е насочена към обективно, безпристрастно и точно изясняване на проверяваните случаи и предлагане на мерки за тяхното решаване с цел предотвратяване и отстраняване на нарушения при функционирането на администрацията и превенция и ограничаване на корупцията. Инспекторатът изпълнява контролните си функции, като:

1. подпомага министъра по отношение на изпълнението на мерките, произтичащи от годишните програми за изпълнение на Стратегията за превенция и противодействие на корупцията;
2. осъществява контрол, съгласно разпоредбите по Закона за предотвратяване и установяване на конфликт на интереси и предлага на министъра конкретни действия;
3. осъществява дейности, свързани с мониторинг, превенция и разкриване на корупционни прояви, включително случаи на измами и нередности в министерството и във второстепенните разпоредители с бюджет към министъра;
4. разглежда и извършва проверки по постъпили сигнали за корупционни прояви, и други нарушения, незаконни или неправилни действия или бездействия на служители в министерството и във второстепенните разпоредители с бюджет и изготвя доклад за резултатите; анализира причините и условията за констатираните нарушения и предлага мерки за отстраняването им; подготвя и изпраща отговорите до подателите на сигналите;
5. изпраща сигнали до органите на прокуратурата, когато при проверки установи данни за извършено престъпление;
6. проверява спазването на вътрешните правила за организация на работата на администрацията;
7. може да предлага образуването на дисциплинарно производство при констатирани нарушения на служебните задължения, както и на Кодекса за поведение на служителите в държавната администрация и вътрешните актове в министерството;
8. контролира спазването на препоръките на външни одитни и контролни органи по техни доклади, които са насочени към него;
9. при извършвани проверки анализира ефективността на проверяваните обекти, като предлага и оценка на ефективността на дейността на проверявания обект;
10. прави оценка на корупционния риск;
11. осъществява и други дейности във връзка с административния контрол, произтичащи от нормативни актове или възложени от министъра.

Ръководителят на инспектората докладва директно на министъра.

При осъществяване на своите функции служителите от инспектората на министерството имат право да изискват документи, данни, сведения, справки и други носители на информация от проверяваните лица, които са необходими за извършване на проверките. Служителите в министерството и във второстепенните разпоредители с бюджет към министъра са длъжни да оказват пълно съдействие на инспекторите при осъществяване на функциите им.

Ръководителят на инспектората представя ежегоден отчет на министъра за дейността на инспектората през съответната година.

***Контакти***

Инспекторат на Министерството на икономиката

ул. "Славянска" № 8  
тел.: 02 940 7500

**Сигнали, съдържащи твърдения за извършени нарушения, могат да се подават по някой от следните начини:**

* e-mail: [anticorruption@mi.government.bg](mailto:anticorruption@mee.government.bg);
* факс: 02 981 1719;
* чрез пощенските кутии, намиращи се в сградите на МИ;
* чрез деловодството на министерството;
* денонощен безплатен телефон: 0800 11 070.

**Внимание!**

Съгласно разпоредбата на чл. 111, ал. 4 от Административнопроцесуалния кодекс "Не се образува производство по анонимни предложения или сигнали, както и по сигнали, отнасящи се до нарушения, извършени преди повече от две години".